নিজস্ব প্রতিবেদন:  পদত্যাগ করছেন যাদবপুরের উপাচার্য সুরঞ্জন দাস। একই সঙ্গে পদত্যাগ করছেন সহ উপাচার্য প্রদীপ কুমার ঘোষ। বুধবার রাজ্যপাল কেশরীনাথ ত্রিপাঠির সঙ্গে দেখা করে রাজভবনে নিজেদের পদত্যাগ পত্র জমা দেবেন তাঁরা। “আমার পক্ষে বিশ্ববিদ্যালয় চালানো সম্ভব হচ্ছে না”, আক্ষেপের সুরে জি ২৪ ঘণ্টাকে জানালেন সুরঞ্জন দাস। উল্লেখ্য, মঙ্গলবার সকালেই বিশ্ববিদ্যালয়ের দেওয়া ল্যাপটপ কর্তৃপক্ষকে ফিরিয়ে দিয়েছিলেন উপাচার্য। এই ঘটনায় অনেকেই আশঙ্কা করেছিল বিশ্ববিদ্যালয়ের উপাচার্যের পদ থেকে বিদায় নেবেন সুরঞ্জন দাস। রাত গড়াতেই সেই আশঙ্কা সত্যি হল। কর্মসমিতির বৈঠকে প্রবেশিকা ফেরানোর সিদ্ধান্ত নেওয়া পরই পদত্যাগের কথা জানালেন সুরঞ্জন দাস।